DECIZIA CONSILIULUI
din 9 octombrie 2007
privind semnarea și aplicarea cu titlu provizoriu a unui protocol adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a ține seama de aderarea Republicii Bulgaria și a României la Uniunea Europeană
(2008/74/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 310, coroborat cu articolul 300 alineatul (2) primul paragraf teza a doua și alineatul (3) al doilea paragraf,
având în vedere Actul de aderare din 2005, în special articolul 6 alineatul (2),
având în vedere propunerea Comisiei,
întrucât:
(1)
Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, (denumit în continuare „ACDC”), a fost semnat la Pretoria la 11 octombrie 1999. Acesta a fost încheiat la 26 aprilie 2004 (1).
(2)
Tratatul privind aderarea Republicii Bulgaria și a României la Uniunea Europeană a fost semnat la Luxemburg la 25 aprilie 2005.
(3)
La data de 23 octombrie 2006, Consiliul a autorizat Comisia, în numele Comunității Europene și al statelor membre ale acesteia, să negocieze cu Republica Africa de Sud un protocol adițional la ACDC, pentru a ține seama de aderarea celor două noi state membre la Uniunea Europeană.
(4)
Aceste negocieri au fost încheiate în mod satisfăcător pentru Comisie.
(5)
Sub rezerva unei eventuale încheieri a acestuia la o dată ulterioară, protocolul adițional ar trebui semnat în numele Comunității și al statelor membre ale acesteia. Protocolul ar trebui aplicat cu titlu provizoriu până la finalizarea procedurilor relevante pentru încheierea formală a acestuia,
DECIDE:
Articolul 1
Semnarea Protocolului adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a ține seama de aderarea Republicii Bulgaria și a României la Uniunea Europeană, se aprobă prin prezenta decizie în numele Comunității, sub rezerva deciziei Consiliului privind încheierea protocolului adițional menționat.
Textul protocolului adițional se atașează la prezenta decizie.
Articolul 2
Președintele Consiliului este autorizat prin prezenta decizie să desemneze persoana (persoanele) împuternicită (împuternicite) să semneze, în numele Comunității și al statelor membre ale acesteia, protocolul adițional la Acordul privind comerțul, dezvoltarea și cooperarea între Comunitatea Europeană și statele membre ale acesteia, pe de o parte, și Republica Africa de Sud, pe de altă parte, pentru a ține seama de aderarea Republicii Bulgaria și a României la Uniunea Europeană, sub rezerva încheierii protocolului menționat.
Articolul 3
Comunitatea Europeană și statele membre ale acesteia aplică dispozițiile protocolului adițional cu titlu provizoriu de la 1 ianuarie 2007, sub rezerva eventualei încheieri a acestuia la o dată ulterioară.
Adoptată la Luxemburg, 9 octombrie 2007.